CELEX: 32020D0121
Language: el
Date: 2020-01-28 00:00:00
Title: Απόφαση (ΕΕ) 2020/121 του Συμβουλίου της 28ης Ιανουαρίου 2020 σχετικά με τη σύσταση της ομάδας εργασίας για το Ηνωμένο Βασίλειο υπό την προεδρία της Γενικής Γραμματείας του Συμβουλίου και την κατάργηση της απόφασης (ΕΕ) 2017/900

29.1.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 23/1
               
            
         ΑΠΟΦΑΣΗ (ΕΕ) 2020/121 ΤΟΥ ΣΥΜΒΟΥΛΙΟΥ
         της 28ης Ιανουαρίου 2020
         σχετικά με τη σύσταση της ομάδας εργασίας για το Ηνωμένο Βασίλειο υπό την προεδρία της Γενικής Γραμματείας του Συμβουλίου και την κατάργηση της απόφασης (ΕΕ) 2017/900
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 240 παράγραφος 3,
         Έχοντας υπόψη την απόφαση 2009/881/ΕΕ του Ευρωπαϊκού Συμβουλίου, της 1ης Δεκεμβρίου 2009, για την άσκηση της προεδρίας του Συμβουλίου (1) και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017, το Ηνωμένο Βασίλειο γνωστοποίησε στο Ευρωπαϊκό Συμβούλιο την πρόθεσή του να αποχωρήσει από την Ευρωπαϊκή Ένωση, οπότε και δρομολογήθηκε η διαδικασία του άρθρου 50 της Συνθήκης για την Ευρωπαϊκή Ένωση (ΣΕΕ). Με την απόφαση (ΕΕ) 2017/900 του Συμβουλίου (2) συστάθηκε η ad hoc ομάδα για το άρθρο 50 της ΣΕΕ, υπό την προεδρία της Γενικής Γραμματείας του Συμβουλίου, προκειμένου να επικουρεί την Επιτροπή των Μόνιμων Αντιπροσώπων των κυβερνήσεων των κρατών μελών («ΕΜΑ») και το Συμβούλιο σε όλα τα ζητήματα που αφορούν την αποχώρηση του Ηνωμένου Βασιλείου από την Ένωση.
                  
               
                     (2)
                  
                  
                     Στις 13 Δεκεμβρίου 2019, το Ευρωπαϊκό Συμβούλιο ενέκρινε συμπεράσματα όπου δηλώνει συγκεκριμένα ότι, ανάμεσα στις συνόδους του Ευρωπαϊκού Συμβουλίου, το Συμβούλιο Γενικών Υποθέσεων και η ΕΜΑ, με τη συνδρομή ειδικής για τον σκοπό αυτό ομάδας, θα εξασφαλίσουν ότι οι διαπραγματεύσεις διεξάγονται σύμφωνα με τις συνολικές θέσεις και αρχές που έχουν συμφωνηθεί από το Ευρωπαϊκό Συμβούλιο, καθώς και με την εντολή διαπραγμάτευσης του Συμβουλίου, θα παρέχουν δε περαιτέρω καθοδήγηση εφόσον κριθεί απαραίτητο, με σταθερό γνώμονα το υπέρτατο συμφέρον της Ένωσης και με στόχο να επιτευχθεί δίκαιο και ισότιμο αποτέλεσμα για όλα τα κράτη μέλη και προς το συμφέρον των πολιτών μας.
                  
               
                     (3)
                  
                  
                     Στις 24 Ιανουαρίου 2020, υπογράφηκε η συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας («συμφωνία αποχώρησης») (3). Η διαδικασία αυτή ανοίγει τον δρόμο για την επικείμενη σύναψη της συμφωνίας αποχώρησης και την έναρξη διαπραγματεύσεων για τη μελλοντική σχέση με το Ηνωμένο Βασίλειο.
                  
               
                     (4)
                  
                  
                     Συνεπώς, θα πρέπει να συσταθεί ομάδα εργασίας για το Ηνωμένο Βασίλειο («ομάδα εργασίας για το ΗΒ»), η οποία θα διαδεχθεί την ad hoc ομάδα για το άρθρο 50 της ΣΕΕ. Σύμφωνα με τα συμπεράσματα του Ευρωπαϊκού Συμβουλίου της 13ης Δεκεμβρίου 2019, η ομάδα εργασίας για το ΗΒ θα οριστεί ως η ειδική επιτροπή, δυνάμει του άρθρου 218 παράγραφος 4 της Συνθήκης για τη λειτουργία της Ευρωπαϊκής Ένωσης, σε διαβούλευση με την οποία θα διεξαχθούν οι διαπραγματεύσεις για τη μελλοντική σχέση με το Ηνωμένο Βασίλειο, όταν το Συμβούλιο αποφασίσει να ξεκινήσει διαπραγματεύσεις με το Ηνωμένο Βασίλειο για τη σχέση με την Ένωση μετά την αποχώρησή του από αυτή.
                  
               
                     (5)
                  
                  
                     Η ομάδα εργασίας για το ΗΒ θα πρέπει να τελεί υπό την προεδρία της εξαμηνιαίας Προεδρίας. Κατ’ εξαίρεση, η ομάδα εργασίας για το ΗΒ θα πρέπει να τελεί υπό την προεδρία της Γενικής Γραμματείας του Συμβουλίου έως τις 31 Δεκεμβρίου 2020.
                  
               
                     (6)
                  
                  
                     Η ομάδα εργασίας για το ΗΒ θα πρέπει να ξεκινήσει τη λειτουργία της την επομένη της ημέρας κατά την οποία παύουν να ισχύουν οι Συνθήκες ως προς το Ηνωμένο Βασίλειο, σύμφωνα με το άρθρο 50 παράγραφος 3 της ΣΕΕ. Η ομάδα εργασίας για το ΗΒ θα πρέπει να επικουρεί την ΕΜΑ και το Συμβούλιο σε όλα τα ζητήματα που αφορούν τη σχέση με το Ηνωμένο Βασίλειο. Ειδικότερα, η ομάδα εργασίας για το ΗΒ θα πρέπει να επικουρεί την ΕΜΑ και το Συμβούλιο σε όλες τις διαπραγματεύσεις για τη μελλοντική σχέση και σε ζητήματα που σχετίζονται με την εφαρμογή της συμφωνίας αποχώρησης. Επιπλέον, η ομάδα εργασίας για το ΗΒ θα πρέπει να επικουρεί την ΕΜΑ και το Συμβούλιο σε ζητήματα που αφορούν άλλες επιπτώσεις της αποχώρησης του Ηνωμένου Βασιλείου.
                  
               
                     (7)
                  
                  
                     Σκόπιμο είναι να προβλεφθεί η αναθεώρηση των ρυθμίσεων που αφορούν την προεδρία της ομάδας εργασίας για το ΗΒ. Η εν λόγω αναθεώρηση θα πρέπει να πραγματοποιηθεί εγκαίρως έτσι ώστε να μην παρεμποδιστεί η ομαλή προετοιμασία της αναλαμβάνουσας Προεδρίας και, σε κάθε περίπτωση, το αργότερο μέχρι τις 30 Νοεμβρίου 2020.
                  
               
                     (8)
                  
                  
                     Η απόφαση (EE) 2017/900 θα πρέπει να καταργηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ
         
            Άρθρο 1
            Συστήνεται ομάδα εργασίας για το Ηνωμένο Βασίλειο.
         
         
            Άρθρο 2
            Η ομάδα εργασίας για το Ηνωμένο Βασίλειο επικουρεί την Επιτροπή των Μόνιμων Αντιπροσώπων και το Συμβούλιο σε όλα τα ζητήματα που αφορούν τη σχέση με το Ηνωμένο Βασίλειο.
         
         
            Άρθρο 3
            Η απόφαση (EE) 2017/900 καταργείται.
         
         
            Άρθρο 4
            Η ομάδα εργασίας για το Ηνωμένο Βασίλειο τελεί υπό την προεδρία της εξαμηνιαίας Προεδρίας.
         
         
            Άρθρο 5
            Κατά παρέκκλιση των ρυθμίσεων για την άσκηση της προεδρίας που αναφέρονται στο άρθρο 4, η ομάδα εργασίας για το Ηνωμένο Βασίλειο τελεί υπό την προεδρία της Γενικής Γραμματείας του Συμβουλίου έως τις 31 Δεκεμβρίου 2020.
         
         
            Άρθρο 6
            Οι ρυθμίσεις σχετικά με την προεδρία της ομάδας εργασίας για το Ηνωμένο Βασίλειο αναθεωρούνται το αργότερο μέχρι τις 30 Νοεμβρίου 2020.
         
         
            Άρθρο 7
            Η παρούσα απόφαση αρχίζει να ισχύει την επομένη της ημερομηνίας κατά την οποία οι Συνθήκες παύουν να ισχύουν ως προς το Ηνωμένο Βασίλειο σύμφωνα με το άρθρο 50 παράγραφος 3 της ΣΕΕ.
         
         
            Δημοσιεύεται στην Επίσημη Εφημερίδα της Ευρωπαϊκής Ένωσης.
            Βρυξέλλες, 28 Ιανουαρίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  ΕΕ L 315 της 2.12.2009, σ. 50.
         
            (2)  Απόφαση (ΕΕ) 2017/900 του Συμβουλίου, της 22ας Μαΐου 2017, όσον αφορά τη σύσταση της ad hoc ομάδας για το άρθρο 50 της ΣΕΕ υπό την προεδρία της Γενικής Γραμματείας του Συμβουλίου (ΕΕ L 138 της 25.5.2017, σ. 138).
         
            (3)  ΕΕ C 384I της 12.11.2019, σ. 1.